Nezape ssono (onini) Rritona quenauiuarri Zeso toqquemoraza pouaza rrauirremorade.
Uada ssiuarra rrauirrezippanizape Deoza dada toqquimauarri Zeso toqquezimapomaza madirra ecaua-uarranimana narraride.
Nauiza Zeso uittariza madirra mari icanabaqquirraride.
Nauizana zodeodenicca marinarra maridedeni,
marinarra parizeoza rrehe quenarrarideni tezerrepa amonerre eccarronemanarraro.
Ponipe maqqui carriraha maqquiderre ouaha narrade torreza qqui toquenazapa rroua icanabaqquimanarrari.
Nazapa amonerre dama iqueneza Zesoza eccarronemanarraro.
Zeso boroniza mari mari nauiuarri inauemana narrarode.
Nazapa parizeodeni Zesoza uati toquenade:
—Mamaride,
arrirraro amonerrepe maqqui carriraha maqquiderre ouaha inarraui qqui ineza tiaza eccarronarraro.
Moizecca marinarrazape:
“Amonerre maqquiderre ouaha narrezape zoqquena.
Sibaza tiquenaqquimanarri” nade.
Naraha tettipe nerrecoma tani?
−quenade Zesoza.
Nama quenarraripa pouadeni bodi:
—Zeso uima zori inanezape pouaza uima inassonariniuarrine −quenarrari.
Naraha Zesopa tocatteza naza ssiquiza poua zepeza dozo dozo nade.
Zesopa ssiquiza dozode torraraha parizeodeni denima uati zanapomananarra Zeso totemaza pouadeniza uati tade:
—Rrehe,
tiquenaqquimanarri.
Naraha uimasiri cappirarrarina taide siba idiza iquenacossapona −nade Zeso.
Nazapa tocattezanipomaza ssiquiza denima dozode torrapomade.
Naraha Zeso atti mittemanaza bodideni uatozapa maqquiderre rradauidenina taide toqquena,
toqquena rriquemana nade.
Bazima naco rraui torremaha rricazapa Zeso poua,
amonerre poni tazarranira ba narraride.
Nazapa Zeso totemaza arri amonerre uarraroza uati tade:
—Asi couarri rridacca madirra tia ccaccarronadedenipa?
Narrarideni orrariapa uimasiri tinanani manaconi tiaza:
“Tia onanazoqquena” narra canima-rraraco?
−nade Zeso.
Neraha Zesoza uati tade:
—Oua Zozossede,
noueraparra −nade.
Naraha Zeso poniza uati tapomade:
—Rrehe,
oua naqui tizoqquerri onerrerani.
Nazama ticcanina.
Rridapanape maqquiderre ouaha narra terrerana.
Uimasiri tinanapoma terrerana −nade Zeso.